ટ્રમ્પ પ્રમુખ બન્યા ત્યારથી જ આમ તો ભારત માટે ખતરાની ઘંટડી વાગવા માંડેલી પણ આ નવા ફતવાના કારણે ભારતે ચેતવાની જરૂર છે. H-4 વિઝા હોલ્ડરોની સંખ્યા માંડ ૭૦ હજારની આસપાસ છે ને ભારતીયોની સંખ્યા તેનાથી પણ ઓછી હશે તેથી આર્થિક રીતે આ મુદ્દો એટલો મોટો ના લાગે. આપણી વસતીના પ્રમાણમાં બહુ ઓછા પરિવારોને અસર થશે એ પણ સ્પષ્ટ છે પણ અહીં પ્રશ્ર્ન અમેરિકાની નીતિનો છે. ટ્રમ્પ છેલ્લા કેટલાય સમયથી અમેરિકા ફર્સ્ટની નીતિનો આક્રમકતાથી અમલ કરી રહ્યા છે ને અત્યારે જે નિર્ણય લેવાયો છે એ તેનો જ ભાગ છે. ધીરે ધીરે આ આક્રમકતા વધતી જશે ને તેની અસરો પણ વધતી જશે. ડોનાલ્ડ ટ્રમ્પ અમેરિકા ફર્સ્ટની નીતિનો અમલ કરવાના મામલે એટલા આક્રમક છે કે ચીન જેવા દેશને પણ ઘોંચપરોણા કર્યા કરે છે ત્યારે ભારત તો ચીન જેટલું આર્થિક રીતે તાકતવર પણ નથી. ભારતે આ અંગે વિચારવું પડે કેમ કે ભારત સાથે અમેરિકાનાં આર્થિક હિતો મોટા પ્રમાણમાં સંકળાયેલાં છે.